**­­­­­­­­­­­­­­­­­CCBE, Βιέννη, 27.2.2019**

**Συνεδρίαση Επιτροπής “IT Law ” (Δικαίου νέων τεχνολογιών της πληροφορίας)**

**Συμμετείχε: Παναγιώτης Περάκης (ΔΣΑ)**

------------------------------------------------------------------------------------------------

Συνεδρίασε στη Βιέννη την Τετάρτη 27.2.2019 η Επιτροπή του CCBE “IT Law ” (Δικαίου νέων τεχνολογιών της πληροφορίας). Στη συνεδρίαση από ελληνικής πλευράς συμμετείχε ο Παναγιώτης Περάκης, μέλος της Ελληνικής Αντιπροσωπείας (ΔΣΑ).

Τα σπουδαιότερα σημεία της συνεδρίασης ήταν τα ακόλουθα:

**1. Εφαρμογή του GDPR στα διάφορα κράτη-μέλη.**

Κατ΄ αρχήν έγινε παρουσίαση από τους συμμετέχοντες του τρόπου που ο Κανονισμός GDPR εφαρμόζεται στα διάφορα κράτη-μέλη της ΕΕ, βάσει των οδηγιών – κατευθυντήριων αρχών που οι Εθνικοί Δικηγορικοί Σύλλογοι (κατά κανόνα) έχουν συντάξει και δημοσιοποιήσει. Από τις σχετικές παρουσιάσεις προέκυψε το ενδιαφέρον συμπέρασμα ότι υπάρχουν διαφορετικές μεθοδολογικές προσεγγίσεις. Για παράδειγμα, σε κάποιες χώρες εκδόθηκε «Οδηγός» (Ηνωμένο Βασίλειο, Ιρλανδία), αλλού «Κώδικας Δεοντολογίας» (Σλοβακία, Φινλανδία), ο οποίος μάλιστα προηγουμένως υποβλήθηκε προς έγκριση στην αρμόδια εθνική Αρχή, αλλού «Κατευθυντήριες Αρχές» (Τσεχία) κλπ.

**2. e-Justice Action Plan**

Τα μέλη της Επιτροπής ενημερώθηκαν για το τελευταίο Σχέδιο Δράσης για την Ηλεκτρονική Δικαιοσύνη (e-Justice Action Plan) που έχει καταρτίσει και ήδη δημοσιοποιήσει η Ευρωπαϊκή Επιτροπή και, ακολούθως, έγινε συζήτηση για ενδεχόμενα projects τα οποία θα ήταν δυνατόν να ενδιαφέρουν το CCBE ώστε να καταρτίσει και υποβάλει πρόταση ένταξής τους στο παραπάνω Σχέδιο Δράσης.

Από τη συζήτηση προέκυψε ότι θα είχε ενδιαφέρον να προταθούν δύο projects: το πρώτο θα είναι η συνέχιση και περαιτέρω ανάπτυξη του Προγράμματος Find-a-Lawyer 2, ενώ το δεύτερο η δημιουργία ενός Οδηγού για τη χρήση της τεχνητής νοημοσύνης στα νομικά επαγγέλματα.

Στο σημείο αυτό ο πρώην Πρόεδρος της Επιτροπής Peter Homoki έθεσε το ζήτημα της υστέρησης άμεσης ανταπόκρισης στις τεχνολογικές εξελίξεις, το οποίο αντιμετωπίζουν οι χώρες εκείνες της ΕΕ των οποίων οι επίσημες γλώσσες δεν είναι διαδεδομένες (όπως η χώρα του η Ουγγαρία), άρα ομιλούνται από μικρό σχετικά αριθμό πληθυσμού, ενώ οι περισσότερες εφαρμογές διεθνώς, ιδίως στο πεδίο της τεχνητής νοημοσύνης, χρησιμοποιούν την αγγλική γλώσσα, η οποία δεν είναι εύκολο, πολλές δε φορές ούτε οικονομικά ελκυστικό, να μεταφραστούν στις προαναφερόμενες χώρες, κάτι που δημιουργεί συνθήκες υστέρησης για τις χώρες αυτές. Συνεπώς, θα ήταν ιδιαίτερα χρήσιμη η δημιουργία αξιόπιστων και εύχρηστων γλωσσολογικών εργαλείων που θα διευκολύνουν την έγκυρη μετάφραση των νέων τεχνολογικών εφαρμογών στις προαναφερόμενες γλώσσες. Με την άποψη του κ. Homoki συντάχθηκε και ο κ. Περάκης, υποστηρίζοντας την ιδέα ενός project του CCBE με αυτό το αντικείμενο, φένοντας ως παράδειγμα και την Ελλάδα, η οποία επίσης αντιμετωπίζει παρόμοιο πρόβλημα και την οποία επίσης θα ενδιέφερε η ανάπτυξη γλωσσολογικών εργαλείων που θα βοηθούσαν στην υπερπήδισή του.

Μετά από συζήτηση, αποφασίστηκε να προταθεί προς το Προεδρείο του CCBE η υποβολή προτάσεων για ένταξη στο νέο e-Justice Action Plan των τριών προαναφερομένων περιπτώσεων.

**3. Τεχνητή Νοημοσύνη**

Έγινε ενημέρωση για τις τελευταίες εξελίξεις στο πεδίο της τεχνητής νοημοσύνης. Από αυτές, σημαντικότερη θεωρείται η ολοκλήρωση (Δεκέμβριος 2018) του European Ethical Charter on the use of artificial intelligence in judicial systems, που εκπόνησε το High Level Expert Group Stakeholders Consultation που έχει συστήσει η Ευρωπαϊκή Επιτροπή για τη τεχνητή νοημοσύνη. Το πλήρες κείμενο του Ethical Charter είναι αναρτημένο στην παρακάτω διεύθυνση:

<https://www.ccbe.eu/fileadmin/speciality_distribution/restricted/documents/Committees_Working_Groups/2019/IT_Law/20190227_ITL/European_Ethical_Charter_on_the_Use_of_Artificial_Intelligence_in_Judicial_Systems_and_their_environment_en.pdf>

**Παναγιώτης Περάκης**